ΓΡΑΠΤΗ ΕΡΩΤΗΣΗ E-2543/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Υποδείγματα χρησιμότητας

Τα υποδείγματα χρησιμότητας είναι καταχωρημένα δικαιώματα που εγγυώνται μια αποκλειστική προστασία για τις τεχνικές εφευρέσεις. Όπως και στην περίπτωση του διπλώματος ευρεσιτεχνίας, για να είναι προστατευμένες οι τεχνικές εφευρέσεις απαιτείται να πληρούν τον όρο της καινοτομίας και έναν βαθμό εφευρετικότητας (συχνά κατώτερο εκείνου που ζητείται για τα διπλώματα ευρεσιτεχνίας). Ωστόσο, αντίθετα από τα διπλώματα ευρεσιτεχνίας, τα υποδείγματα χρησιμότητας χορηγούνται χωρίς προηγουμένως να επαληθευθεί η καινοτομία και ο βαθμός εφευρετικότητας. Πρόκειται επομένως για μια προστασία που μπορεί να αποκτηθεί ταχύτατα και με μκρότερα έξοδα, αλλά και που προσφέρει κατώτερη νομική βεβαιότητα. Σήμερα η νομική προστασία των υποδείγματα χρησιμότητας υφίσταται μόνο σε εθνικό επίπεδο.

Δεν θεωρεί η Επιτροπή χρήσιμη μια περαιτέρω εμβάθυνση των συστημάτων προστασίας που συμπληρώνουν το δίπλωμα ευρεσιτεχνίας και παρουσιάζονται ως «υποδείγματα χρησιμότητας» (ΠΧ) με μια ευρύτερη ενσωμάτωση των στοιχείων αξιολόγησης που έχουν μέχρι σήμερα συλλεγεί εξετάζοντάς τα σε στενότερη σύνδεση με τις ελλείψεις του συστήματος ευρεσιτεχνιών της ΕΕ που εξακολουθεί μέχρι σήμερα να είναι σοβαρά ατελές και μη ομοιογενές με τους μεγάλους ανταγωνιστές δηλ. ΗΠΑ και Ιαπωνία;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-2541/96, E-2542/96 και E-2543/96 (30 Οκτωβρίου 1996)

Η Επιτροπή συμφωνεί με την άποψη του Αξιότιμου Μέλους σύμφωνα με την οποία απλοί και κατανοητοί κανόνες για τους οικονομικούς παράγοντες ευνοούν την καινοτόμο δραστηριότητα, διασφαλίζουν αποτελεσματική προστασία των εφευρέσεων και επιτρέπουν ευρεία ενημέρωση των τρίτων. Η Επιτροπή δημοσίευσε, τον Ιούλιο του 1995, ένα Πράσινο Βιβλίο για τα υποδείγματα χρησιμότητας στην εσωτερική αγορά ((Έγγρ. COM(95) 370 )). Στην συνέχεια πραγματοποιήθηκε ευρεία διαβούλευση των ενδιαφερόμενων κύκλων και το Κοινοβούλιο έπρεπε να εγκρίνει, τον Οκτώβριο του 1996, την έκθεση του Anoveros Trias de Bes σχετικά με το θέμα αυτό. Πρίν προτείνει ένα νομοθετικό μέτρο στον τομέα των υποδειγμάτων χρησιμότητας, η Επιτροπή προέβλεψε ορισμένες ακόμη επαφές, ιδίως με εκπροσώπους των πλέον άμεσα θιγομένων βιομηχανιών από την τεχνική καινοτομία. Στο πλαίσιο αυτό θα μπορεί να τεθεί το ζήτημα της ενημέρωσης των επιχειρήσεων και της βιομηχανίας στον τομέα των υποδειγμάτων χρησιμότητας. Πάντως, στο πλαίσιο εφαρμογής της αρχής της επικουρικότητας, απορρέει ότι ένας κοινοτικός οργανισμός δεν είναι απαραιτήτως ο πλέον αρμόδιος για να ανταποκριθεί στις προσδοκίες των επιχειρήσεων, που συχνά εκφράζουν εθνικές, περιφερειακές ή τοπικές ανησυχίες.

Οι υποδείξεις που διατυπώθηκαν από το Αξιότιμο Μέλος όσον αφορά το περιεχόμενο μιας ενδεχόμενης νομοθετικής πρότασης στον τομέα των υποδειγμάτων χρησιμότητας είναι γνωστές. Η Επιτροπή είχε την ευκαιρία να αποφανθεί υπέρ των υποδείξεων, αυτών ιδίως ενώπιον των επιτροπών του Κοινοβουλίου, κατά τη διάρκεια των συζητήσεων σχετικά με την έγκριση της έκθεσης Anoveros Trias de Bes.

Η Επιτροπή διαπιστώνει ότι το σύστημα των διπλωμάτων ευρεσιτεχνίας στην Ευρώπη αυτή τη στιγμή σε μεγάλο βαθμό έχει εναρμονισθεί. Πράγματι, η προσχώρηση όλων των κρατών μελών στη σύμβαση του Μονάχου το 1973 σχετικά με το ευρωπαϊκό δίπλωμα ευρεσιτεχνίας και στη συμφωνία για τις εμπορικές πτυχές των δικαιωμάτων της πνευματικής ιδιοκτησίας (ΤRIP) επέτρεψε σημαντική προσέγγιση των εθνικών νομοθεσιών στον τομέα των διπλωμάτων ευρεσιτεχνίας. Πάντως όπως αναφέρθηκε σαφώς το Πράσινο Βιβλίο για τα υποδείγματα χρησιμότητας στην εσωτερική αγορά, η Επιτροπή αυτή τη στιγμή μελετά τη δυνατότητα ολοκλήρωσης του συστήματος των διπλωμάτων ευρεσιτεχνίας με ειδική νομοθεσία όσον αφορά τα υποδείγματα χρησιμότητας, που συχνά αποτελούν ένα γρήγορο και εύκαμπτο μέσο για την επίτευξη προστασίας των τεχνικών ευρεσιτεχνιών.